**Հիմնավորում**

**Հայաստանի Հանրապետության կառավարության և Եվրոպական հանձնաժողովի միջև «ՀԸԳՀ բարեփոխումների գործիք» ֆինանսավորման համաձայնագրի ստորագրման նպատակահարմարության**

2017 թվականի նոյեմբերին Եվրոպական միության (ԵՄ) և Հայաստանի Հանրապետության (ՀՀ) միջև Համապարփակ և ընդլայնված գործընկերության համաձայնագրի (ՀԸԳՀ) ստորագրումը կարևոր հիմնաքար է ԵՄ-Հայաստան հարաբերություններում, որով ապահովվում է փոխշահավետ ամրապնդված համագործակցության նոր ճանապարհային քարտեզ, ինչպես նաև Հայաստանում կառավարման ոլորտում բարեփոխումների նոր շրջանակ։

ԵՄ կողմից Հայաստանի Հանրապետությանը (ՀՀ) տրամադրվող 2017-2020թթ. միասնական աջակցության շրջանակի ներքո՝ 2019 թվականի տարեկան գործողությունների ծրագրի շրջանակներում, ՀՀ-ի և ԵՄ-ի միջև նախատեսվում է ստորագրել «ՀԸԳՀ բարեփոխումների գործիք» (այսուհետ՝ Ծրագիր) ֆինանսավորման համաձայնագիր՝ 23 մլն եվրո ընդհանուր արժողությամբ:

Ծրագիրը նախատեսված է ՀԸԳՀ-ի իրականացման գործընթացին աջակցելու և Հայաստանում իրականացվող բարեփոխումներին օժանդակելու համար՝ ի շահ Հայաստանի բոլոր քաղաքացիների։

Ծրագրով, մասնավորապես, նախատեսվում է օժանդակել որակի ապահովման համապատասխան ենթակառուցվածքին, ՀՀ կառավարությանը տրամադրել ռազմավարական բնույթի խորհրդատվություն և ուղղորդում, ինչպես նաև ամրապնդել ՀՀ պետական հաստատությունների ինստիտուցիոնալ, տեխնիկական և կադրային կարողությունները Թվինինգ ծրագրերի, ԵՄ բարձրաստիճան խորհրդականների ծրագրի և Երիտասարդ փորձագետների ծրագրի միջոցով:

Ծրագրով նախատեսվում են նաև գործողություններ՝ ՀԸԳՀ-ի իրականացման առնչությամբ քաղաքականության մշակմանը, մոնիթորինգին և իրազեկության բարձրացմանն աջակցության ուղղությամբ: ՀԸԳՀ քաղաքացիական հասարակության գործիքակազմով աջակցություն կտրամադրվի ՀԸԳՀ քաղաքացիական հասարակության հարթակին՝ ՀԸԳՀ-ի իրականացմանը հետևելու համար նախատեսված համալիր ելակետային գնահատման և մոնիթորինգի մեխանիզմ գործարկելու նպատակով։ Վերջինս կնպաստի նաև ավելի մեծ թվով ոչ պետական դերակատարներին և քաղաքացիներին ոլորտային բարեփոխումների ճանապարհային քարտեզների հասանելիությանը՝ ՀԸԳՀ-ի հետ կապված բարեփոխումների մշակման գործընթացում քաղաքացիական հասարակության ակտիվ մասնակցությունն ու արտահայտվելու իրավունքի իրացումը դյուրացնելու համար:

Ռազմավարական հաղորդակցության գործողությունների ծրագիրը կնպաստի ՀՀ կառավարության կարողությունների բարձրացմանը, հանրության իրազեկության մակարդակի բարձրացմանը, ՀԸԳՀ-ի իրականացման գործընթացի ընկալմանը և տեսանելիությանը, ինչպես նաև Հայաստանի քաղաքացիների շրջանում կբարձրացնի ԵՄ գործողությունների և ԵՄ ֆինանսավորմամբ իրականացվող ծրագրերի տեսանելիության, ըմբռնման և դրանց նկատմամբ ցուցաբերվող աջակցության մակարդակը:

Միաժամանակ, որպես բարձր տեսանելիությամբ առաջնային ծրագիր, Երևանում և (կամ) Գյումրիում կստեղծվի (կստեղծվեն) ԵՄ տուն (տներ), որը (որոնք) կլինի (կլինեն) բազմաֆունկցիոնալ հանգույց (հանգույցներ) և կծառայի (կծառայեն) Հայաստանի քաղաքացիներին՝ ուղղակի կապ հաստատելով ԵՄ-ի, դրա անդամ պետությունների հետ և նրանց գործունեության միջև, ինչպես նաև տրամադրելով մշակութային միջոցառումների, բանավեճերի, անհատական հանդիպումների, վերապատրաստման դասընթացների համար տարածք և այլն։